પ્રાપ્ત વિગતો મુજબ ગોંડલ શહેરને હાદસાનું શહેર માનવામાં આવી રહ્યું છે. થોડા-થોડા દિવસોના અંતરે કંઈકને કંઈક તો ગોંડલમાં બનતું હોય તેવા કિસ્સા આવતા જ હોય છે. ત્યારે બે દિવસ પહેલા ગોંડલ-રાજકોટ નેશનલ હાઈવે પર ભુણાવ ગામના પાટિયા પાસે આવેલ એક ફેક્ટરીના દૂષિત પાણીના ખાડામાં ડૂબી જવાથી બે બાળકોનાં મોત નિપજ્યા હતા. ઘટનાને પગલે સફાળા જાગેલા ફેક્ટરી માલિક બાળકોના મૃતદેહને લઈ ગોંડલના ખાનગી હોસ્પિટલ પહોંચ્યા હતા. જ્યાં ફરજ પરના તબીબે બાળકોને મૃત જાહેર કર્યા હોય અને પીએમ માટે સરકારી દવાખાને જવાની સલાહ આપી હતી. પરંતુ ફેક્ટરી માલિક બાળકોના મૃતદેહને પીએમ કરાવવાને બદલે સીધા જ પોતાની ફેક્ટરીએ પહોંચ્યા હતા અને તાબડતોબ બાળકોના મૃતદેહને અંતિમ સંસ્કાર કરી નખાયા હતા.